**Todalen NMS-forening 180 år**

**Prolog til jubileumsfest på Eidet bedehus 29. mars 2025**

Så mange tusenår er gått i

ei verd som Gud har fylt med liv,

kva er eit hundreår pluss åtti

vurdert i slikt eit perspektiv?

Der menneske i segn og soge

så mangt har tenkt og spurt og røynt

kva i det høge og det låge

var openlyst, og kva var løynt.

Når ånda i vår kristentru

som ljoset over landet strøymde,

der vi som brøder kunne bu,

vart hemn og vald og villskap tøymde:

og hit til dalen inst i fjorden

der folk har funne leverom,

kom kristenrett med fred og orden

ifrå Guds hus og heilagdom,

der alle for Gud Faders åsyn

ved døypefont og nattverdbord

var samla i kvarandres påsyn,

og alt vart helga med Guds ord.

Og ætter kom, og ætter kvarv,

men gjennom soga på si vandring

dei hegna om sin fedrearv

trass utvikling og all forandring.

Dei møtte attenhundretalet

med borkebrød og hungersnød,

med draumar om det nasjonale

og fridomskrig på liv og død.

Vi kunne venta at dei fleste

vel hadde nok med sine ting

og mindre tankar om det beste

for folk i verda vidt omkring.

Men den som sjølv blir sett på prøve,

kan stundom sjå at det er tid

for sjølvransaking og å øve

seg i å hjelpe dei som lid.

Så når Vårherre kom og ville

ha onnefolk på åkern ut,

laut både kall og kjerring stille

i lag med sine, dråk og gut,

ein generøs generasjon

som trygge i sin tradisjon

var opne for ein ny visjon

som skulle vekse til misjon.

Når han som hadde fått all makt

i himmelen og her på jorda

med sine venner gjorde pakt,

og han forkynte desse orda:

«Gjer alle folk til læresveinar!»

så var vel det ein grei beskjed:

at både Sterk-Ola og Steinar

og Larris òg var rekna med

– og sjølvefolk til liks med slavar,

og jødar og arabarar,

og zuluar og sakalavar,

ja, alle som i verda var!

Eit opprop frå den unge Schreuder

til Norges kyrkjefolk var sendt:

«Gå ut til ikkje-kristne brøder

i Jesu namn og gjer det kjent

for dei som enno ventar på

det frigjerande fagnadbod!»

I atten-førtito kom svar:

Då vart Misjonsselskapet stifta.

Og berre tre år etter var

det todalingar med i drifta.

Elias Blix frå Gildeskål

forløyste nordmanns stivna tunge

med salmar på hans eige mål,

som klang forutan brest og sprunge.

Og synnafor – – i Zululand,

ein stad dei kalla Umpumulo,

frå Hans Paludan Schreuders hand

kom nye salmar ut – – på zulu.

Men nybrottsjord er tung å vende,

då trengst det tolmod, tru og håp.

Først etter fjorten år det hende

at første zulu bad om dåp.

Det vart ein viktig milepæl

vi enno syng om i ein salme

av Landstad ifrå atten-femti-åtte,

– vårt ønske er at aldri måtte

det synet for vårt auge falme:

«Oppløft dit syn, du kristensjel,

det dugger over dal og fjell.»

Og sidan vart det mange, mange.

Og mange vart til millionar.

Misjonsselskapet stod på spranget

til nye land og unådde nasjonar:

til Madagaskar solskinsøya,

til Kina utpå austerfløya,

til Kamerun og endå fleire

misjonsmarker dei måtte pløye

– og så med håp, og sidan feire.

Men same kvar dei kom i verda,

var todalsfolket med på ferda.

For også dei som bur bak fjellet,

har sans for det universelle.

Som styrmenn på den same båt

laut kar og kvinne hjelpast åt.

Så kvinner tok med stødig hand

og klåre mål og meiningar

i bruk sin vilje og forstand

og heldt i gang foreiningar.

Dei førte flittig rekneskap

med overskot forutan tap,

og dei skreiv møtereferat

så handfritt som dei laga mat.

Misjonsselskapet hadde sett

dei til eit viktig tillitsverv,

der dei fekk yte kvar sin skjerv.

Og her fekk kvinner stemmerett,

som andre kvinner venta på

i ni år til før dei fekk stå

med namnet sitt i valmanntalet

og kunne vere med i valet

til storting eller heradsstyre.

(Moralen var kan hende slik:

at skulle du bli framgangsrik,

men arbeidsfolket var så få,

laut alle reknast like dyre

og like verdige å hyre

til bruk på ulike nivå.)

Ja, såleis heldt dei trutt i gang

ei verksemd som vart stor og lang,

og føregjekk på fire kontinent.

Og dertil la dei i vårt fang

så mykje kunnskap om den soga

om elden som ein gong vart tent

og sidan glødde eller loga

omkring i våre bygdelag,

og heldt seg levande til denne dag.

No må vi ønskje dei til lykke

med dette gilde jubileet

og takke dei for arbeidsstykket

dei har lagt ned til gagn og glede

– for eiga grend og grannelag –

og fjerne land og folkeslag,

der kjærleiksband dei stadig styrkjer

med sine nye søsterkyrkjer

i aust og vest og sør og nord

på denne felles kjære gamle Moder Jord.

*Sverre Hatle*